OzLabs/hebrew-wiki-articles huggingface dataset:
בן בנימין

בן בנימין (נולד ב-17 בדצמבר 1985) הוא כדורגלן עבר ישראלי ששיחק בעמדת הקשר האחורי וכיום עוזר מאמן הפועל באר שבע.

==קריירה==
בנימין החל לשחק כדורגל במחלקת הנוער של הפועל עכו, אך הקריירה שלו נקטעה לאחר שהתגייס ליחידה 8200 בחיל המודיעין. במקביל לשירותו הצבאי, שיחק בנימין כחובבן במדי מכבי שלומי/נהריה, הפועל עפולה והפועל הרצליה בליגות הנמוכות.

בקיץ החליט לסיים את שירות הקבע בצה"ל בעקבות הצעה שקיבל מהמאמן ירון הוכנבוים לחתום בקבוצת הפועל עכו מליגה הלאומית. ב-9 באוגוסט 2008 ערך את הופעת הבכורה שלו במועדון, בניצחון 4–1 נגד הפועל רעננה במסגרת גביע הטוטו. כבר בעונתו הראשונה הפך לשחקן הרכב בעכו, והיה שותף פעיל לחזרה של המועדון לליגת העל לאחר 31 שנים בליגות הנמוכות. ב-29 באוגוסט 2009 ערך את הופעת הבכורה שלו בליגת העל, במשחק מול מכבי נתניה שהסתיים בתיקו 1–1.

בקיץ חתם לשלוש שנים בקבוצת מכבי נתניה. ב-15 באוקטובר 2011 הבקיע את שער הבכורה שלו בקריירה, בתיקו 1–1 נגד הפועל חיפה. בסיום עונת 2012/2013 ירד עם הקבוצה לליגה הלאומית.

ב-12 באוגוסט 2013 חתם בנימין בקבוצת הפועל רעננה.

ב-2 באוגוסט 2020 חתם בנימין בעירוני רמת השרון מהליגה הלאומית.

בקיץ , בנימין הצטרף למכבי שעריים מליגה א'. ב-2024 מונה לעוזרו של רן קוז'וק במכבי עירוני פתח תקווה. בקיץ 2024 מונה שוב לעוזרו של רן קוז'וק בהפועל באר שבע.

==תארים==
; מכבי פתח תקווה (עוזר מאמן)
*גביע המדינה: 2023/2024

==קישורים חיצוניים==

==הערות שוליים==

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:כדורגלני הפועל עכו
קטגוריה:כדורגלני הפועל עפולה
קטגוריה:כדורגלני הפועל הרצליה
קטגוריה:כדורגלני מכבי נתניה
קטגוריה:כדורגלני הפועל רעננה
קטגוריה:כדורגלני הפועל רמת השרון
קטגוריה:כדורגלני מכבי שעריים
קטגוריה:נהריה: כדורגלנים
קטגוריה:בוגרי תיכון מקיף עמל נהריה
קטגוריה:ישראלים שנולדו ב-1985
טסקלוסה

טסקלוסה (באנגלית: Tuscaloosa) היא בירת מחוז טסקלוסה במדינת אלבמה בארצות הברית. העיר שוכנת על גדות נהר בלאק ווריור במרכז אלבמה. בעיר מתגוררים 90,468 (נכון ל-2010), ובמטרופולין שלה מתגוררים 219,461 תושבים (נכון ל-2010).

==היסטוריה==
במקום שבו נמצאת העיר ישבו מספר שבטים אינדיאנים, אך הם גורשו על ידי הממשל בחוק הגירוש האינדיאני (Indian Removal Act) לצדו המערבי של נהר מיסיסיפי בשנות ה-30 של המאה ה-19.

ב-1814 נחתם חוזה פורט ג'קסון עם האינדיאנים המקומיים, בו הותרה התיישבות של אמריקאים ממוצא אירופאי. כעבור זמן קצר הוקמה קבוצת בקתות באזור והמיישבים החליטו לקרוא לקהילה החדשה על שמו של הצ'יף המקומי בן המאה ה-16 טסקלוסה (Tuskaloosa). ב-13 בדצמבר 1819, יום לפני שאלבמה הפכה למדינה, טסקלוסה הוקמה באופן רשמי כעיירה.

ב-1826 טסקלוסה הפכה לבירת אלבמה, מה שתרם לגידול האוכלוסייה והכלכלה המקומית. ב-1846 התואר הועבר למונטגומרי ועקב כך האוכלוסייה התמעטה.

בשבועות האחרונים של מלחמת האזרחים האמריקנית כוחות של צבא האיחוד בזזו את העיר והחריבו חלקים ממנה, בהם אוניברסיטת אלבמה בעיר.

בסוף המאה ה-19 נבנו מספר סכרים בנהר בלאק ווריור על ידי חיל ההנדסה של צבא ארצות הברית (United States Army Corps of Engineers). הדבר אפשר פתיחה של קו ישיר וזול לעיר הנמל מוביל בדרום אלבמה ובכך תרם לפיתוח הכרייה באזור. גדילתה של אוניברסיטת אלבמה והתפתחותם של מספר מוסדות לבריאות הנפש בעיר, תרמו לגדילה מתמידה בכלכלה המקומית במהלך המאה ה-20.

ב-27 באפריל 2011 הכה בעיר טורנדו שגרם למותם של 44 אנשים ועוד 20 אנשים בעיר ברמינגהאם.

==כלכלה==
כלכלת העיר מסתמכת על שירותים ממשלתיים, תעשייה, כרייה ומסחר.

==חינוך==
בעיר שוכנת אוניברסיטת אלבמה שהוקמה ב-1831, והיא אחת האוניברסיטאות הגדולות והחשובות באלבמה.

==תחבורה==
את העיר משרת נמל התעופה האזורי טסקלוסה, הנמצא במרחק של כ-6 קילומטרים צפון-מערבית למרכז העיר. תושבי העיר משתמשים גם בנמל התעופה הבינלאומי ברמינגהאם-שאטלוורת' הגדול יותר, הנמצא במרחק של 85 קילומטרים.

העיר נמצאת על המסלול של כביש בין-מדינתי 20, המקשר בין המדינות טקסס וקרוליינה הדרומית, וכביש בין-מדינתי 59, המקשר בין המדינות לואיזיאנה וג'ורג'יה.

==ערים תאומות==
* 
* 
* - (הברית היא עם שתי הערים כיחידה אחת)

==קישורים חיצוניים==

* 
* 

==הערות שוליים==

קטגוריה:אלבמה: ערים
קטגוריה:יישובים שהוקמו ב-1819
צרכים אינסטרומנטליים

צרכים אינסטרומנטליים (באנגלית: "Instrumental" – כלי) הוא מושג במדעי החברה המתקשר לנושא הקבוצה בתחום המחקר סוציולוגיה, ומדבר על אחד הצרכים שהקבוצה מספקת ליחיד.

== הגדרה ==
צרכים אינסטרומנטליים הם צרכים חברתיים פיזיים המתבטאים בצורכי הגנה וקיום או צרכים כלכליים ארגוניים. תפקידה של הקבוצה בעבור הפרט הוא לספק לו את הצרכים האינסטרומנטליים, או במילים אחרות, להעניק ליחיד את האפשרות והיכולת להשיג מטרות מסוימות או לבצע משימות מסוימות לצורך קיומו, שלא ניתן להשיגן או לבצען ביחידות וללא עזרה, לדוגמה: השגת מזון ושתייה, מחסה, דיור, תעסוקה, מערכות בריאותיות המספקות שירותי בריאות (כמו בתי חולים), מערכות ביטחוניות (כמו משטרה, צבא), בית משפט ועוד.

== הצורך בצרכים אינסטרומנטליים ==
האדם כפרט זקוק לצרכים האינסטרומנטליים על בסיס יומי, שכן הם מבטיחים את המשך קיומו הפיזי ובלעדיהם לא יוכל להתקיים, ולכן הקבוצה צריכה לדאוג שצרכים אלו יהיו זמינים לפרט בכל רגע נתון.
=== גורמים לתחושת הצורך ===
* צורך כלכלי – היעזרות והשתלבות בשוק העבודה המספק תעסוקה על מנת לקבל שכר בו האדם נעזר לצורך קיומו הבסיסי, לדוגמה: רכישת בית, מזון, שתייה, מים זורמים, חשמל וכדומה.
* צורך בריאותי – היעזרות במערכות בריאותיות המספקות מענה רפואי, הן פיזי והן נפשי, לצורך הגנה פיזית או נפשית של האדם, לדוגמה: קופות חולים, בי"ח שיקומי וכדומה.
* צורך ביטחוני – היעזרות בגורמי ביטחון לצורך הגנה פיזית על המדינה, האדם או רכושו, לדוגמה: הצבת חיילים בגבולות המדינה, עירוב המשטרה במקרה של גנבה וכדומה.

== ראו גם ==
* צרכים אקספרסיביים

== לקריאה נוספת ==
* ניסן נוה, רונית אלעד, אורית רן, סוציולוגיה במעגלי החברה: קבוצה, רכס פרויקטים חינוכיים בע"מ, 2003.

קטגוריה:סוציולוגיה
צרכים אקספרסיביים

צרכים אקספרסיביים (באנגלית: Express= לבטא, להביע) זהו מושג במדעי החברה המתקשר לנושא הקבוצה בתחום המחקר סוציולוגיה, ומדבר על אחד הצרכים שהקבוצה מספקת ליחיד.

== פירוש ==
צרכים אקספרסיביים הם צרכים חברתיים רגשיים/הבעתיים התורמים להרגשת השייכות של היחיד בקבוצה, לטיפוח היחסים בין בני האדם בקבוצה על בסיס רגשי ולתחושת הלכידות ביניהם. צרכים אלו מסופקים ליחיד על ידי הקבוצה באמצעות התחברות חברתית, קבלה, כבוד, אינטימיות, תשומת לב, תמיכה רגשית ועוד.

== הצורך בצרכים אקספרסיביים ==
האדם כפרט אמנם לא זקוק לצרכים האקספרסיביים לצורך קיומו הפיזי, אך יש הטוענים כי צרכים אלו הכרחיים לו על מנת לשרוד. כך למשל מסבירים אותם הטוענים את העובדה שאצל אנשים בודדים או רווקים הנטייה להתאבדות היא גבוהה יותר.

=== גורמים להרגשת הצורך בצרכים אקספרסיביים ===
* הרצון להרגיש שייך (=חשוב/אהוב/מועיל).
* הרצון להרגיש שיש על מי לסמוך ולהסתמך, בעיקר בשעת צרה.
* הרצון לדבר לחלוק או לשתף, צורך שלא יכול להתממש ללא יחס ותשומת לב מצד האחר.
* הרצון לספק צורך, מוחשי או לא מוחשי, רגעי או מתמשך, כמו רגשות (בעיקר של אהבה) או יחסי מין.

== ראו גם ==
* צרכים אינסטרומנטליים

== לקריאה נוספת ==
* ניסן נוה, רונית אלעד, אורית רן, סוציולוגיה במעגלי החברה: קבוצה, רכס פרויקטים חינוכיים בע"מ, 2003

קטגוריה:סוציולוגיה
יאסלדאן

יאסלדאן (בהונגרית: Jászladány) הוא כפר במחוז יאס-נאג'קון-סולנוק בהונגריה, כמאה ק"מ ממזרח לבירה בודפשט. כ-13% מתושבי הכפר הם צוענים. הכפר ידוע בטיפוח ובגידול זן הבצל האדום שלו. הכפר הוא מקום לידתו של המוזיקאי ההונגרי לסלו שומפאי .

==תולדות הכפר==
באזור הכפר ישנם ממצאים ארכאולוגיים מתקופת הנחושת וכן מתקופת האימפריה הרומית. קיומו של הכפר מצוין לראשונה במסמכים היסטוריים משנת 1067, אז הוקם במקום מנזר. באותה תקופה התיישבו באזור ככל הנראה בני שבטים פצ'נגים שפלשו מאזור מרכז אסיה. במסמכים משנת 1399 הוזכר הכפר בשם לדה (Lada). מקור השם אינו ברור, אך יש הסבורים שמקורו במילה ההונגרית "ארגז" (Láda).

בתקופת כיבוש האזור על ידי האימפריה העות'מאנית הידלדלה אוכלוסיית הכפר, אך לאחר תקופה זו שבה וגדלה. בשנת 1736 נבנתה בכפר כנסיית אבן. 

בשנת 1828 שונה שם הכפר ללדאן (Ladány) והקיסר פרנץ השני אישר קיומם של ירידים שנתיים בכפר. לקראת סוף המאה ה-19 חובר הכפר לרשת מסילת הברזל הארצית. בשנת 1910 ניתן לכפר שמו הנוכחי.

==אתרים בעלי חשיבות==
בשנת 1808 הוקם בכפר פסל לזכרו של יאן מנפומוק. כמו כן קיימים בכפר כנסייה קתולית שנבנתה ב-1840 בסגנון נאו קלאסי ופסלים נוספים לזכר אישים שונים, בעיקר קדושים נוצרים.

==קהילה יהודית==
בראשית שנות ה-40 היו ביאסלדאן פחות ממאה יהודים, מבין כ-9,000 תושבי העיירה, והקהילה הייתה נאולוגית.
עם כיבוש הונגריה על ידי גרמניה, במרס 1944, נצטוו היהודים לשאת טלאי צהוב. במאי הצטוו יהודי העיירה וכן יהודי עיירה סמוכה לעבור לגטו, משם הועברו בהמשך החודש לגטו יאסברן. ביוני גורשו גם משם, ובתחילת יולי גורשו לאושוויץ ונרצחו.

== ילידי המקום ==

* אנדור גלאובר (1910  – 1983) היה רופא יהודי-הונגרי, כירורג אורתופד, פרופסור באוניברסיטה, 

==קישורים חיצוניים==

* 
* 

קטגוריה:הונגריה: כפרים
קטגוריה:גטאות בהונגריה
קטגוריה:קהילות יהודיות בהונגריה
קטגוריה:קהילות יהודיות שהושמדו בשואה
Amaurobius ferox

Amaurobius ferox הוא עכביש מהמשפחה אמאורוביים הנפוץ באירופה וצפון אמריקה ונמצא גם בניו זילנד. אורך גופה של הנקבה הוא כ-16 מילימטר. צבעה נע בין חום כהה מאוד לשחור. בטנה מעוגלת ונושאת סימנים צהבהבים. הזכר דומה, אך קטן (אורכו כ-11 מ"מ) ורזה יותר. הביצים מוטלות בשק לבן במקום מוגן, כאשר הנקבה בדרך כלל שומרת עליו עד לבקיעה. מוכרים מקרים בהם ננשכו בני אדם על ידי עכבישים ממין זה.

Amaurobius Ferox הוא עכביש matriphagous, כלומר, מין בו הצאצאים טורפים את האם לאחר הבקיעה. תחילה האם מטילה סט שני של ביצים להזנת העכבישים שזה עתה בקעו, ולאחר כמה ימים מעודדת את צאצאיה לטרוף אותה.

==קישורים חיצוניים==

קטגוריה:אמאורוביים
קטגוריה:בעלי חיים שתוארו ב-1830
משה ברזילי

משה ברזילי (18 בינואר 1899 – 30 בינואר 1980) היה עסקן ציבור ישראלי, ראש העירייה השלישי של רחובות.

==ביוגרפיה==
ברזילי נולד בעיירה לוטוביסקה, שבגליציה המזרחית, אז חלק מהאימפריה הרוסית ובהמשך חלק מפולין. הוא למד בחדר ובבית מדרש והמשיך לבית ספר תיכון למסחר. בסיום לימודיו ניהל בית חרושת ובנק קואופרטיבי. משחר נעוריו היה ציוני, שימש כראש סניף של ההסתדרות הציונית במושציסקה עד עלייתו לארץ. 

ב-1936 עלה לארץ ישראל והתיישב ברחובות, בה היה חבר במועצה המקומית ובהמשך חבר במועצת העיר. בשנים 1955 עד 1967 היה סגן ראש העירייה וב-1967 נבחר לראשות העירייה והחזיק בתפקיד עד 1970.

ברחובות יש על שמו חטיבת ביניים, היכל ספורט ורחוב.

== קישורים חיצוניים ==
* [https://www.rehovotarchive.org.il/cgi-webaxy/item?338 משה ברזילי] באתר של הארכיון לתולדות רחובות

קטגוריה:ראשי עיריית רחובות
קטגוריה:חברי מועצת העיר רחובות
קטגוריה:אנשי העלייה החמישית
קטגוריה:אישים הקבורים ברחובות
קטגוריה:ישראלים שנולדו ב-1899
קטגוריה:ישראלים שנפטרו ב-1980
דונלד סנגסטר

סר דונלד ברנס סנגסטר (באנגלית: Donald Burns Sangster; 26 באוקטובר 1911 - 11 באפריל 1967) היה פוליטיקאי ג'מייקני, איש מפלגת הלייבור של ג'מייקה, ראש ממשלת ג'מייקה השני. נמל התעופה הבינלאומי סנגסטר במונטגו ביי, הגדול בג'מייקה, נקרא על שמו ודיוקנו מופיע על שטר 100 דולר ג'מייקני.

== תולדות חייו ==
כנער הצטיין סנגסטר, במקביל ללימודיו, גם בספורט והיה שחקן קריקט, מתעמל ומתאגרף. בשנת 1933, בגיל 21, נבחר למועצת מחוז הולדתו ומאז לא חדל מפעילות ציבורית ופוליטית. בשנת 1937 קיבל רישיון לעריכת דין. מ-1949 ועד 1967 כיהן כסגנו של אלכסנדר בוסטמנטה באיגוד עובדי התעשייה ובמפלגת הלייבור של ג'מייקה. כיהן כשר הרווחה, שר העבודה ושר האוצר בממשלותיו של בוסטמנטה. בפברואר 1964, עקב מחלתו של בוסטמנטה, היה סנגסטר לראש המפלגה וראש הממשלה בפועל.

סנגסטר נבחר לראשות הממשלה והחל לכהן ב-23 בפברואר 1967, אולם בעת ביקור במונטריאול, קנדה, נתקף בדימום מוחי תת-עכבישי ומת. רק חמישה ימים לפני כן קיבל תואר אבירות מאת אליזבת השנייה, מלכת הממלכה המאוחדת. יו שירר נבחר להחליפו בתפקידיו.

סנגסטר לא נישא מעולם ולא היו לו ילדים.

== קישורים חיצוניים ==
* [https://web.archive.org/web/20131007143125/http://www.nlj.gov.jm/bios-n-z#don_sangster ביוגרפיה באתר הממשלתי]
* [http://www.jamaica-land-we-love.com/donald-sangster.html פרופיל] באתר ג'מייקה, המדינה אותה אנו אוהבים
* [http://www.jamaicaobserver.com/columns/The-forgotten-prime-minister-died-46-years-ago_14024809 The forgotten prime minister died 46 years ago], באתר Jamaica Observer, 11 באפריל 2013
* 

==הערות שוליים==

קטגוריה:ראשי ממשלת ג'מייקה
קטגוריה:ילידי 1911

קטגוריה:נפטרים ב-1967
זליג אשחר

זליג אשחר (נולד בשנת 1941) הוא פרופסור אמריטוס במחלקה לאימונולוגיה במכון ויצמן למדע. חתן פרס ישראל למדעי החיים לשנת 2015.

== ביוגרפיה ==
זליג אשחר נולד בפתח תקווה, בנם הבכור של יעקב ושרה ליפקה, ילידי פולין. הוא גדל ברחובות ולמד בבית הספר העממי בית חינוך ובבית הספר תיכון מאוחד רחובות. בסיום לימודיו התגייס לצה"ל והצטרף לגרעין נח"ל בקיבוץ יד מרדכי. שנה לאחר סיום השרות הצבאי שלו ולאחר שאספת הקיבוץ דחתה את בקשתו להירשם ללימודים באוניברסיטה, הוא עזב את הקיבוץ ונרשם ללימודי ביולוגיה באוניברסיטה העברית בירושלים, שם גם השלים את התואר השני בביוכימיה. במלחמת ששת הימים לחם במסגרת גדוד הנח"ל המוצנח בבקעת הירדן וברמת הגולן.

אשחר בעל תואר דוקטור ממכון ויצמן למדע, אותו החל בשנת 1969 בהדרכתם של פרופ' מיכאל סלע ופרופ' דוד גבעול. הוא חקר דרכים למניעת דחיית שתלים באמצעות בידוד ואפיון אנטיגנים ספציפיים על פני לימפוציטים והכנת נסיוב נגדם. את הפוסט-דוקטורט שלו עשה בבית הספר לרפואה באוניברסיטת הרווארד בארצות הברית, במחלקה לאימונולוגיה בראשותו של פרופ' ברוך בנאסרף (לימים חתן פרס נובל לפיזיולוגיה או לרפואה).

אשחר למד שיטה ליצירת כמויות גדולות של נוגדנים חד-שבטיים, במעבדתו של פרופ' ז'ורז' קלר במכון האימונולוגי של בזל. בשנת 1976 חזר לישראל והצטרף לסגל האקדמי של מכון ויצמן כראש קבוצת מחקר במחלקה לאימונולוגיה כימית (לימים המחלקה לאימונולוגיה). בסוף שנות ה-80, פיתח שיטה לטיפול ב-HIV נגד לוקמיה, על ידי הינדוסם של תאי לימפוציט T, בשיטות שונות של הנדסה גנטית, כך שיצוידו בקולטנים ספציפיים, שיאפשרו להם להרוג תאי מטרה סרטניים ספציפיים.

הטכנולוגיה של חברת קייט פארמה מתבססת על מחקריו.

אשחר מנהל את המחקר האימונולוגי במרכז הרפואי תל אביב ע"ש סוראסקי (איכילוב).

== פרסים ==
* 2014 - פרס מסרי 
* 2015 - פרס ישראל
* 2016 - פרס נוברטיס לאימונולוגיה קלינית (יחד עם פרופ' קארל ג'ון מאוניברסיטת פנסילבניה ופרופ' סטיבן רוזנברג מהמכון הלאומי לסרטן)
* 2017 - פרס א.מ.ת, בקטגוריה מדעי החיים : חקר הסרטן
*2021 - פרס דן דוד.

== חייו האישיים ==
אשחר גרוש מנעמי, בתו של אחד ממייסדי טבע, גינטר פרידלנדר. התאלמן מבת זוגו ליהיא סמל, אב לשלושה וסבא לשישה נכדים.

== קישורים חיצוניים ==

* 
* 
* [https://www.academy.ac.il/Index2/Entry.aspx?nodeId=752&entryId=20375 כרטיס אישי], באתר האקדמיה הלאומית הישראלית למדעים
* 
* 
* אנדרו סמית', [http://www.onclive.com/publications/oncology-live/2017/vol-18-no-4/pivotal-year-looms-for-car-tcell-therapies?p=1 "Pivotal Year Looms for CAR T-Cell Therapies"], OncLive, מרץ 2017
* [https://davidson.weizmann.ac.il/online/sciencepanorama/המדע-שמאחורי-האקזיט-המוצלח "המדע שמאחורי האקזיט המוצלח"], באתר מכון דוידסון, 29 באוגוסט 2017
* 
* 

==הערות שוליים==

קטגוריה:אימונולוגים ישראלים
קטגוריה:בוגרי בית חינוך רחובות
קטגוריה:בוגרי תיכון דה שליט
קטגוריה:בוגרי האוניברסיטה העברית בירושלים
קטגוריה:זוכי פרס ישראל למדעי החיים
קטגוריה:זוכי פרס א.מ.ת.
קטגוריה:סגל מכון ויצמן למדע: ביולוגיה
קטגוריה:חברי האקדמיה הלאומית הישראלית למדעים
קטגוריה:בעלי תואר דוקטור ממכון ויצמן למדע
קטגוריה:זוכי פרס דן דוד
קטגוריה:ישראלים שנולדו ב-1941
קטגוריה:זוכי פרס מאסרי
ויליאם דין

סר ויליאם פטריק דין (באנגלית: William Patrick Deane; נולד ב-4 בינואר 1931) הוא שופט אוסטרלי לשעבר שכיהן כמושל הכללי ה-22 של אוסטרליה.

==ביוגרפיה==
ויליאם דין נולד בפרבר סנט קילדה שבמלבורן. הוא התחנך בבתי ספר קתוליים ולמד באוניברסיטת סידני, שם סיים תואר במדעי הרוח ובמשפטים. כמו כן הוא למד באקדמיה למשפט בינלאומי שבהאג.

לאחר סיום הכשרתו עבד דין במשרד התובע הכללי של אוסטרליה בקנברה ובמשרד עורכי דין מוביל בסידני. כמו כן הוא נסע לאירופה כדי ללמוד משפט בינלאומי. ב-1957 עבר את בחינות ההסמכה של לשכת עורכי הדין בסידני והרצה באוניברסיטה.

במהלך תקופה זאת, היה דין פעיל בקהילה הקתולית והחל לגלות עניין בפוליטיקה. ב-1955 היה חבר לזמן קצר במפלגת הלייבור הדמוקרטית, פלג קתולי ואנטי-קומוניסטי שפרש ממפלגת הלייבור האוסטרלית. עד מהרה הוא התאכזב מהמפלגה ויותר לא היה פעיל בפוליטיקה, אך הוא היה מושפע מאוד מהדוקטרינה הקתולית-פרוגרסיבית למען הצדק החברתי ונגד האפליה הגזעית.

ב-1977 מונה דין לתפקיד שופט בבית המשפט העליון של ניו סאות' ויילס ובאותה שנה הוא מונה להיות שופט בבית המשפט הפדרלי לעבודה. ביוני 1982 הוא מונה להיות שופט בבית המשפט העליון של אוסטרליה במקומו של סר ניניאן סטיבן כאשר זה מונה להיות המושל הכללי של אוסטרליה. באוגוסט אותה שנה הוענק לו תואר אביר מסדר האימפריה הבריטית. בתקופת כהונתו כשופט עליון הוא היה חלק מהרוב שהכיר ב-1992 בהחלטה תקדימית באבוריג'ינים כמיעוט מוכר.

===כמושל הכללי של אוסטרליה===
באוגוסט 1995 הודיע ראש ממשלת אוסטרליה מטעם מפלגת הלייבור, פול קיטינג, שהמלכה אליזבת השנייה הסכימה למינוי של דין לתפקיד המושל הכללי של אוסטרליה במקומו של ביל היידן שסיים את תפקידו. בנובמבר פרש דין מבית המשפט העליון וב-16 בפברואר 1996 הוא הושבע כמושל הכללי. חודש לאחר מכן הובסה ממשלת הלייבור בהנהגתו של קיטינג בבחירות הכלליות על ידי הקואליציה הליברלית-לאומית בהנהגתו של ג'ון הווארד.

תקופת כהונתו של דין כמושל הכללי הייתה אמורה להסתיים ב-31 בדצמבר 2000, אך בהמלצתה של ממשלת הווארד, היא הוארכה עד לאמצע שנת 2001 כדי לאפשר לו להיות המושל הכללי בעת חגיגות המאה לאיחוד אוסטרליה.

===לאחר הפרישה מתפקיד המושל===
נכון ל-2014 מכהן דין כפטרון של מספר רב של ארגוני צדקה הפועלים למען אנשים עם צרכים מיוחדים, חסרי בית, נוער במצוקה ועוד. כמו כן, הוא משמש כפטרון של ארגון הפיוס עם האבוריג'ינים (Reconciliation Australia) ושל אגודת הרופאים האבוריג'ינים. ממשלת טריטוריית הבירה האוסטרלית מינתה אותו כפטרון של חגיגות המאה להקמתה של הבירה ב-2013. בעבר הוא היה הפטרון והיושב ראש של ארגון CARE Australia וחבר המועצה המייעצת שלו.

==קישורים חיצוניים==

* [http://www.gg.gov.au/former-governors-general/sir-william-and-lady-deane מידע מתוך אתר משרד המושל הכללי] 
* [http://filmartmedia.com/?p=411 A Mirror to the People, documentary film on the Office of Governor-General of Australia (1999), featuring Deane, Zelman Cowen and Ninian Stephen.]

==הערות שוליים==

קטגוריה:המושלים הכלליים של אוסטרליה
קטגוריה:שופטים אוסטרלים
קטגוריה:עמיתים זרים בחברה המלכותית
קטגוריה:מסדר ג'ון הקדוש
קטגוריה:אבירים מפקדים במסדר האימפריה הבריטית
קטגוריה:מסדר אוסטרליה: עמיתים
קטגוריה:בוגרי אוניברסיטת סידני
קטגוריה:ילידי 1931
מכתיב קצב

מכתיבי קצב ב[[מרתון ברלין, 2008.]]
מכתיב קצב או פייסר (מאנגלית: Pacer) הוא רץ שתפקידו לרוץ בקצב מסוים על מנת להראות לרצים אחרים בתחרות את הקצב הנדרש מהם לזמן המטרה שלהם, ואף עוזר לדחוק בהם לעמוד בו. מכתיבי הקצב רצים בריצות המסלול הבינוניות והארוכות, וכן בריצות כביש, ובכללן ריצת מרתון.

==סוגים==
קיימים שני סוגים של מכתיבי קצב - מכתיבי קצב בתחרויות מקצועניות, ומכתיבי קצב לחובבים.

בתחרויות מקצועניות, מכתיב הקצב ממונה על ידי מארגן התחרות, והקצב בו ירוץ נקבע על פי דרישת הרצים בתחרות. בתחרויות בהם מתחרים אתלטים ברמה גבוהה, מכתיב הקצב נושר בשלב מסוים מהריצה ולא מסיים אותה, שכן הקצב אותו הוא מכתיב גבוה מכדי שיוכל לרוץ בו לאורך כל הריצה. מכתיב קצב חייב להתחיל את הריצה ביחד עם שאר הרצים ואינו מורשה להצטרף לריצה לאחר הזינוק, אחרת התוצאה שתושג בריצה לא תאושר לשיא. הדוגמה הבולטת ביותר לכך היא פרויקט Breaking2 של חברת נייקי שנערך בשנת 2017, ומטרתו הייתה לשבור את מחסום השעתיים בריצת מרתון. לצורך כך, נייקי ניסו שהריצה תתקיים בתנאים אידיאליים, שאחד מהם היה קבוצות מתחלפות של מכתיבי קצב שליוו את הרצים, כך שבכל רגע נתון הייתה על המסלול קבוצת מכתיבי קצב רעננה, שמסוגלת לרוץ בקצב הנדרש. בעקבות כך, נייקי ידעו מראש כי גם אם תתקבל תוצאה טובה משיא העולם בריצת מרתון (שעמד אז על 2:02:57 שעות), היא לא תאושר כשיא עולם.

בדרך כלל, מספר מכתיבי הקצב במקצה נע בין אחד לשלושה. השימוש במכתיבי קצב באליפויות הגדולות, כדוגמת אליפות העולם באתלטיקה, אליפות אירופה באתלטיקה ובמשחקים האולימפיים אסור, אך נהוג בתחרויות אחרות במטרה לקבל תוצאות איכותיות מהרצים. בסבב ליגת היהלום לדוגמה, כמעט בכל מקצה שאורכו 800 מטר ומעלה רצים מכתיבי קצב, שגורמים לריצות להתנהל בקצב גבוה, ומונעים התפתחות של ריצות טקטיות, בהן הריצה מתנהלת בקצב איטי, שמוגבר מאוד לקראת סוף הריצה. למרות זאת, לא תמיד הרצים נצמדים אל מכתיב הקצב, ובמקרים כאלה מכתיב הקצב צריך לנסות לגרום להם, במהלך הריצה, להיצמד אליו.

השימוש הרווח במכתיבי קצב לרצים חובבים מבוצע במרוצי כביש, המושכים רצים חובבים רבים. לרוב מכתיב הקצב לרצים החובבים במרוצים אלו יבלוט מקהל הרצים בלבוש מיוחד, ולעיתים בבלונים מרחפים הקשורים לגופו, וכאשר זמן המטרה רשום על גופו או על הבלון בצורה בולטת. בשונה ממכתיבי הקצב בתחרויות מקצועניות, מכתיבי הקצב לחובבים תמיד יסיימו את הריצה, ולא ינשרו באמצעה, מכיוון שקצב המטרה אותו הם מכתיבים, הוא קצב לרצים חובבים, וכזה שלא אמור להוות למכתיבי הקצב בעיה.

==קישורים חיצוניים==

* 

קטגוריה:ספורט חובבים
קטגוריה:ריצות מרתון
פנחס זליגמן פרום

פנחס זליגמן הלוי פרום (פראם, פראמם, Seligmann Pinchas Fromm) (תקפ"ב 1822 – תרנ"ח 1898) היה רבה של באד הומבורג ורב בפרנקפורט.

==קורות חייו==
שמו העברי היה פנחס שמחה. מאחר שהוא היה משתמש רק בשמו השני 'שמחה' השתמשו בתרגום הגרמני זליגמן. (זעליג פירושו מבורך, מאושר, ומכאן השם שמחה. הוא נולד בגרוסלנגהיים בשנת תקפ"ב לאביו הערש פרום, בן יוסף פרום בנו של אברהם פרום. משפחת פרום הגיעו מספרד וחיו בגרמניה במשך 500 שנים עד השואה.

למד אצל חמיו רבי יצחק דב במברגר שהיה מורו ורבו, ואצל הכתב סופר בפרשבורג.

בשנת 1852 נישא לרעכל רבקה (1831 - 1893) בתו הגדולה של רבי יצחק דב במברגר, להם נולדו 10 ילדים.

בין השנים תרי"א (1852) - תרל"ה (1875) כיהן כרב של הקהילה בבאד הומבורג (פר די הא) לאחר מכן הלך לפרנקפורט לגור אצל הברון וילהלם קארל פון (שמעון וואלף) רוטשילד (רוטשילד היה תלמידו המובהק) וכיהן שם כרב בית הכנסת של הברון 23 שנה עד לפטירתו.

נפטר בכ"ב בסיון תרנ"ח (1898) ונקבר בפרנקפורט.

נכדו היה הפסיכולוג אריך פרום.

לא ידוע כיום על חיבורים שחיבר, אמנם מכתבים תורניים ממנו התפרסמו בספרי שו"ת.

==משפחתו==
לזליגמן פנחס ורחל רבקה פרום היו 10 ילדים:
* יוסף, נולד 1853, נפטר 1916 בגיל 63 בפרנקפורט. נישא לרבקה.
* עמליה, נולדה ב-1854, נפטרה ב-1940 בשואה, נישאה לבנימין ברוך וולף.
* יהודית, נולדה ב-1855, נפטרה ב-1919 בדואיסבורג גרמניה, נישאה לנתן בן הירש ולאה אשואג.
* זרלין, נולדה ב-1857, נפטרה ב-1930בהמבורג גרמניה.
* גוטא, נולדה ב-1865, נפטרה ב-1942 בסוביבור בשואה, אשת מוריץ בן ירחמיאל וחנה הירשברג.
* אמה מרלה, נולדה ב-1866, נפטרה ב-1934 בגרמניה, אשת אלברט הירשברג.
* רבקה, נולדה ב-1867, נפטרה ב-1906 בגרמניה, אשת אליאס אליהו גוט.
* עמנואל, נולד ב-1868, נפטר ב-1928, בגרמניה, נישא לקלרה.
* נפתלי, נולד ב-1869, נפטר ב-1933, נישא לרוזה בת מוריץ קראוס. בנם הוא אריך פרום.
* סימון שמחה, נולד ב-1873, נפטר ב-1961 בארצות הברית, נישא לג'ני.

==קישורים חיצוניים==

* 

==הערות שוליים==

קטגוריה:פרנקפורט: רבנים
קטגוריה:רבנים גרמנים
קטגוריה:משפחת במברגר
קטגוריה:אישים הקבורים בבית הקברות היהודי הישן בפרנקפורט
קטגוריה:ילידי 1822
קטגוריה:גרמנים שנפטרו ב-1898
קטגוריה:תלמידי הרב יצחק דב במברגר
רפורמת מאה הימים

רפורמת מאה הימים הייתה רפורמה שהונהגה בסין בידי הקיסר גואנג סו ובהשפעת קאנג יו-וויי. רפורמה זו בוטלה בידי צה שי, הקיסרית האם האלמנה. הרפורמה נמשכה מאה ימים ומכאן שמה. 

==הסיבות לרפורמה==
לאחר חדירת המערב לסין, מתבוסתם של הסינים במלחמות האופיום ועד נפילת שושלת מנצ'ו ב-1912, התחוללו תמורות משמעותיות בסין. ערכי יסוד ומוסדות מסורתיים התערערו משום חוסר יכולתם לעמוד בלחצים הרבים שהופעלו על הממלכה. מתוך כך היו בסין שהאמינו כי יש לערוך בקיסרות תיקונים על מנת להתאימה לתקופה ולדרישותיה. אחד מן תומכי ההתחדשות, קאנג יו-ווי בשיתוף עם תומכיו, הגיש ב-1898 הצעות לרפורמה לכס הקיסרי שהשפיעו על הקיסר הצעיר וקידמו את הרפורמה המדוברת.

==תוכן הרפורמה==
מתוך הלחץ הפוליטי שהופעל על הקיסר לבצע שינויים, תיקונים והתאמות, הוא החל ברפורמות ממשלתיות רחבות לאחר שקיבץ סביבו קבוצת אישים. ביניהם היה גם יואן שה-קאי שהיה אז מדינאי עולה.
הוחלפו אישים מרכזיים, ויצאו לשלב ביצוע תיקונים בתחומי המינהל והמינויים, הצבא החקלאות והחוק. כמו כן, הקיסר תכנן להרחיק מספר מתומכיה של הקיסרית.

== ביטול הרפורמה על ידי צה שי ==

השקפת עולמה של הקיסרית האם האלמנה השמרנית צה שי, הייתה מנוגדת לתוכן הרפורמות שהנהיג גיסה הקיסר הצעיר גואנג סו, כמו גם שחלק מן הרפורמה המתוכננת כלל הרחקת אישים אוהדים שלה. שני אלו יצרו את התנגדותה המובהקת לרפורמה. 

יואן שה-קאי, למען קידומו האישי, העמיד את צה שי על המתרחש, ובכך בגד בקיסר והסב את תמיכתו לתמיכה במחנה הקיסרית. 

משידעה הקיסרית האלמנה על כוונתם של הקיסר ואנשיו לדחקה לפינה צדדית הנסתרת מהעין ולחסל אחדים מתומכיה היא החלה לפעול בזריזות, ובלמה ביד ברזל כל תיקון. בעזרת ראשי הסריסים, הנסיך דואן ונאמניה שברה את הקשר נגדה ונגד נאמניה. היא אילצה את הקיסר הצעיר לכתוב את צו פרישתו מהכס הקיסרי. עונשו של גואנג סו על פגיעה בסמכות המטריארכלית העליונה היה מאסר בארמון עד יום מותו.

מיד עם העברת הסמכות העליונה לידיה ביטלה צה שי את התיקונים והמינויים שנעשו בתקופת הרפורמה בת מאה הימים.

==ראו גם==
* מלחמת האופיום הראשונה
* מלחמת האופיום השנייה
* מרד הבוקסרים
==לקריאה נוספת==
* אהרן שי. ממלחמת האופיום עד יורשי מאו, זמורה-ביתן הוצאה לאור, 1990.
==קישורים חיצוניים==
* 
* 

קטגוריה:סין: היסטוריה
קטגוריה:רפורמות
ספרינגפילד (מיזורי)

ספרינגפילד (באנגלית: Springfield) היא בירת מחוז גרין במדינת מיזורי בארצות הברית. העיר שוכנת באזור הרי אוזרק בדרום מיזורי. בעיר מתגוררים 159,498 תושבים (נכון ל-2010), מה שהופך אותה לעיר השלישית בגודל אוכלוסייתה במיזורי, אחרי קנזס סיטי וסנט לואיס. במטרופולין של העיר מתגוררים 436,712 תושבים (נכון ל-2010).

==היסטוריה==
ספרינגפילד נוסדה ב-1830 על ידי ג'ון פולק קמפבל. מקור השם "ספרינגפילד" לא ברור, אם כי הדעה הנפוצה ביותר שהיא שהעיר נקראה על שם העיר ספרינגפילד במדינת מסצ'וסטס. העירייה של ספרינגפילד החלה לתפקד ב-1838.

ב-1849 נפתחה מסילת רכבת שקישרה את ספרינגפילד לסנט לואיס. כעבור כמה שנים נפתחו עוד מסילות וספרינגפילד הפכה לצומת דרכים אזורי.

ב-10 באוגוסט 1861, במהלך מלחמת האזרחים האמריקנית, התרחש בקרבת העיר קרב וילסון'ס קריק (אנגלית), בו ניצחו כוחות קונפדרציית המדינות של אמריקה את כוחות האיחוד, אך כוחות הקונפדרציה לא המשיכו לכיוון העיר. ב-25 באוקטובר באותה שנה התרחש קרב ספרינגפילד הראשון, בו ניצחו כוחות האיחוד באחד הניצחונות היחידים שלהם באותו זמן בדרום מיזורי. השליטה באזור המשיכה לעבור בין צד לצד עד שב-8 בינואר 1863 התרחש קרב ספרינגפילד השני, בו שוב ניצחו כוחות האיחוד והעיר נותרה תחת שליטתם עד סוף המלחמה.

ב-1887 העיירה נורת' ספרינגפילד אוחדה לתוך ספרינגפילד.

ב-1926 נחנך בעיר כביש 66, שהיה ציר תחבורה ראשי בארצות הברית.

==כלכלה==
כלכלת העיר מתבססת בעיקר על תעשייה, תיירות ושירותי בריאות וחינוך.

==חינוך==
בעיר פועלים מספר אוניברסיטאות ומוסדות להשכלה גבוהה, בהם אוניברסיטת המדינה של מיזורי, אוניברסיטת דרורי ואוניברסיטת איוונג'ל (Evangel University).

== תרבות ==
כמו ערים רבות ברחבי המדינה, ספרינגפילד ראתה תחייה מחודשת באזור מרכז העיר שלה. רבים מהבניינים הישנים יותר שופצו למבנים מעורבים כגון לופטים, שטחי משרדים, מסעדות, בתי קפה, ברים, בוטיקים ומקומות מוזיקה. במרכז העיר ספרינגפילד יש תיאטראות היסטוריים ששוחזרו למצבם המקורי, כולל תיאטרון גיליוז ותיאטרון לנדרס.

בשנת 2001 נפתח שלב א' של פארק עמק הירדן יחד עם פארק הקרח של מדיהקום. שלב ב' של פארק עמק הירדן הושלם בשנת 2012. בשנת 2001 גם נפתח The Creamery Arts Center, בניין בבעלות עיר בתוך פארק עמק הירדן. זהו ביתם של מועצת האמנויות האזורית של ספרינגפילד, האופרה האזורית של ספרינגפילד, בלט ספרינגפילד והתזמורת הסימפונית של ספרינגפילד, ומספק משרדים ומרחב מפגשים לארגוני אמנות אחרים המשרתים את הקהילה. המרכז שופץ וכולל שתי גלריות לאמנות עם תערוכות חודשיות, ספריית אומנויות, אולפני חזרות וכיתות המציעות סדנאות אמנות ופעילויות מעשית. המתקנים כוללים גם כיתה חיצונית.

העיר נחשבת למקום בו הוכן לראשונה עוף בקשיו.

==תחבורה==
את העיר משרת נמל התעופה הלאומי ספרינגפילד-ברנסון, הנמצא במרחק של כ-8 קילומטרים צפון-מערבית לעיר.

ספרינגפילד נמצאת על מסלול כביש בין-מדינתי 44, המקשר בין העיר סנט לואיס במזרח מיזורי ובין מדינת אוקלהומה עד ויצ'יטה פולס בצפון טקסס.

==ערים תאומות==
* 
* 
* 

==קישורים חיצוניים==

* 
* 

==הערות שוליים==

קטגוריה:מיזורי: ערים
קטגוריה:יישובים שהוקמו ב-1830
קווין דילון

קווין בריידי דילון (באנגלית: Kevin Brady Dillon; נולד ב-19 באוגוסט 1965) הוא שחקן אמריקאי מועמד פרס גלובוס הזהב ושלושה פרסי אמי על תפקידו בתור ג'וני "דרמה" צ'ייס בסדרת הדרמה הקומית של HBO "הפמליה". הופיע בסרטים "פלאטון", "הבועה" ו"הדלתות".

==ביוגרפיה==
דילון נולד בניו רושל, ניו יורק, למשפחה נוצרית-קתולית. אחד מאחיו הוא השחקן מאט דילון.

==קריירת משחק==
דילון החל את הקריירה שלו כשחקן בשנות ה-80 בטלוויזיה ובקולנוע, הוא התגלה בשנת 1986 בסרט המלחמה של אוליבר סטון "פלאטון" בתפקיד החייל הפסיכופת באני. דילון שיחק בתפקיד קולנועי ראשי לראשונה בשנת 1988 בסרט האימה הבדיוני של הבמאי צ'אק ראסל "הבועה".

בשנות ה-90 הופיע דילון בדרמה המוזיקלית של אוליבר סטון "הדלתות" בתפקיד ג'ון דנסמור מתופף להקת "הדלתות", בסרט הפעולה של מרטין קמפבל "הבריחה מבסולום" ובסרט המלחמה העצמאי "לילה בהיר".

לאחר שנים שבהן לא התבלט בתעשיית הבידור לוהק דילון בשנת 2004 לסדרת הדרמה הקומית של חברת HBO "הפמליה". דילון הופיע לאורך הסדרה בתפקיד השחקן הוותיק ג'וני "דרמה" צ'ייס, אחיו הגדול של כוכב הקולנוע וינסנט צ'ייס. דילון הועמד על תפקידו בסדרה לפרס גלובוס הזהב לשחקן המשנה הטוב ביותר בסדרה קומית ולשלושה פרסי אמי.

מחוץ לסדרה השתתף דילון בשוברי הקופות "פוסידון" של וולפגנג פטרסן ו"בית מלון לכלבים". הוא גם הופיע הופעת אורח בסדרה "משפחת סימפסון". 

==חיים אישיים==
דילון נישא ב-2006 לשחקנית ג'יין סטיוארט, לזוג נולדה ילדה אחת במשותף. לדילון ילדה נוספת ממערכת יחסים שניהל בעברו.

== פילמוגרפיה ==
* נערים קטולים (1985)
* פלאטון (1986)
* שלט רחוק (1988)
* הבועה (1988)
* מסיבת מלחמה (1988)
* ההצלה (1988)
* פתאום הורים (1989)
* הדלתות (1991)
* לילה בהיר (1992)
* הבריחה מאבסולום (1994)
* פשע אמיתי (1996)
* ארבעת החברים (2006)
* פוסידון (2006)
* בית מלון לכלבים (2009)
* Compulsion (2013)
* הפמליה (2015)
* The Throwaways (2015)
*עפר (2018)
*משחקי חברה (2020)
*Frank and Penelope (2022)
*עת למות <small>(אנ')</small> (2022) 
*רייגן (2022)
*השדרן (2022)
*האקר במלכוד <small>(אנ')</small> (2022)
*Mob Land (2023)
*Buddy Games: Spring Awakening (2023)

=== טלוויזיה ===
* אלה החיים (2000–2002)
* קארן סיסקו <small>(אנ')</small> (2003)
* הפמליה (2004–2011)
* איך להיות ג'נטלמן (2011–2012)

== קישורים חיצוניים ==

קטגוריה:שחקני קולנוע וטלוויזיה אמריקאים
קטגוריה:אמריקאים ממוצא אירי
קטגוריה:אמריקאים שנולדו ב-1965
פדרציית הרכיבה הבין-לאומית

פדרציית הרכיבה הבין-לאומית (בצרפתית: Fédération Équestre Internationale, ראשי תיבות: FEI) היא פדרציית ספורט בין-לאומית האחראית על ענף הרכיבה התחרותית על סוסים. מטה הפדרציה שוכן בעיר לוזאן שבשווייץ. חלק מהקוד האתי של הפדרציה מגן על הסוסים מפני התעללות פיזית והזנחה.

כיום הפדרציה מפקחת על עשרה ענפי רכיבה. על שמונה מהם היא המארגנת של התחרויות: רכיבה אמנותית, מרוצי כרכרות, מרוץ סיבולת , איוונטינג, פרה־רכיבה , ריינינג, קפיצות ראווה ווולטינג. ושני ענפי ספורט נמצאים בפיקוחה אולם מאורגנות על ידי ארגונים ייעודיים: הורסבול וטנט פגינג .

הפדרציה אינה מפקחת על ענפי מרוצי הסוסים והפולו, אך חתמה על מזכר הבנות עם פדרציית הפולו הבין-לאומית.

== היסטוריה ==
הפדרציה הוקמה ב-1921 לאחר איחוד הפדרציות הלאומיות של בלגיה, דנמרק, צרפת, איטליה, יפן, נורווגיה, שוודיה וארצות הברית, כיום מונה הפדרציה כ-134 איגודי ספורט לאומיים.
{| class="wikitable"
!שנה
!מספר איגודים לאומיים
|-
|1921
|8
|-
|1928
|21
|-
|1938
|31
|-
|1960
|48
|-
|1970
|54
|-
|1975
|62
|-
|1986
|81
|-
|2014
|132
|-
|2016
|134
|}

== תחרויות ==
הפדרציה אחראית על תחרויות הרכיבה ב מאולימפיאדת סטוקהולם (1912), בתחרות זו מתחרים בשלושה ענפים: רכיבה אמנותית, איוונטינג וקפיצות ראווה. כמו כן אחראית על התחרויות ב החל מהמשחקים הפאראלימפיים אטלנטה (1996).

הפדרציה מארגנת מדי ארבע שנים את תחרות הרכיבה העולמית החל מ-1990, שמהווה את תחרות הרכיבה המרכזית בעולם. בנוסף מארגנת הפדרציה סבבי תחרויות שנתיים בכל מהענפים.

רכיבת סיבולת אינדורנס הוא סוג תחרות מבוסס על סיבולת.

== קישורים חיצוניים ==
* 

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:פדרציות ספורט
קטגוריה:רכיבה
אוטאנס (בן פארנאספס)

אוטאנס (המאה ה-6 לפנה"ס) היה אציל פרסי חשוב שיזם את הקשר נגד גאומתה.

==ביוגרפיה==
אוטאנס היה בנו של פארנאספס אציל פרסי מהשושלת האחמנית. הייתה לו אחות בשם קסנדני שנישאה לכורש, וילדה לו את כנבוזי השני, שנישא לפידימי, בתו של אוטאנס.
 
לפני שיצא כנבוזי למצרים מינה את אחיו ברדיה כעוצר. אולם חשש שברדיה מתכוון למרוד בו ולכן רצח אותו בחשאי. אולם דבר הרצח נודע אך למעטים. ניצל זאת אמגוש בשם גאומתה שהיה דומה דמיון מפליא לברדיה המת, כדי להתחזות לו. כאשר כנבוזי שמע על כך הוא התאבד, וגאומתה הפך למלך החדש. הוא לקח את נשותיו של המלך הקודם ביניהם את פידימי והסתגר בארמונו. מה שהיה חשוד בעיני אוטאנס. הוא שאל את פידימי האם זה ברדיה האמיתי. פידימי ענתה שאינה יודעת כיוון שמעולם לא ראתה את ברדיה. על כן ביקש ממנה אוטאנס למשש את אוזניו של בעלה שכן לגאומתה הייתה חסרה אוזן. פידימי הסתכנה והצליחה לגלות שאכן חסרה לבעלה אוזן. היא ספרה זאת לאביה שהחל לתכנן את הקשר.

אוטאנס צרף אליו עוד שישה אצילים פרסיים רבי השפעה, גובריאס, הידרנס, מגבזוס, אספתינס, אינטפרנס, ודריווש. פרצו ביניהם חילוקי דעות, אוטאנס סבר שיש לשקול היטב את צעדיהם בטרם יפעלו. בעוד גובריאס ודריווש תמכו בהתנקשות בהקדם האפשרי. בסופו של דבר נכנע אוטאנס והשבעה החלו להתקדם לכיוון הארמון. בדרך נודע להם על התאבדותו של פריכסספס, אחד מקציניו של כנבוזי שגאומתה ניסה לשכנע אותו לתמוך בו. הם פרשו זאת כסימן טוב ונכנסו לארמון. השומרים שהכירו אותם נתנו להם להיכנס הם הגיעו במהירות אל חדרו של גאומתה לאחר שהרגו את השומרים. חמישה מהם נאבקו באחיו של גאומתה, בעוד גובריאס ודריווש דלקו אחרי גאומתה. דריווש הרג אותו לבסוף. לאחר מכן ערפו את ראשיהם של האמגושים. ובעזרת תושבי העיר טבחו באמגושים עד הערב. מאז נהגו הפרסים לחגוג את חג הרג האמגושים, במהלך החג נאסר על האמגושים לצאת מבתיהם ואמגוש שהפר את ההוראה נרצח.

לאחר חמישה ימים פרצו ביניהם חילוקי דעות בקשר לשיטת המשטר שיש לנקוט כעת. אוטאנס תמך בדמוקרטיה מלאה לאזרחים, מגבזוס תמך באוליגרכיה מצומצמת, בעוד דריווש רצה להחזיר את המונרכיה. הצעתו של דריווש התקבלה לבסוף והוא הפך למלך. אולם אוטאנס התנה עמו תנאי שלא הוא ולא בני משפחתו יהיו מחויבים להישמע להוראות המלך. דריווש מינה אותו בשנת 517 לפנה"ס לסטרפ של לידיה, עד שהוחלף בשנת 513 לפנה"ס בידי ארטפרנס.

==לקריאה נוספת==
* הרודוטוס. היסטוריה. תרגמו וכתבו מבואות: בנימין שימרון ורחל צלניק-אברמוביץ. פפירוס, בית ההוצאה - אוניברסיטת תל אביב, 1998.
* כתבי הירודוטוס. מתורגמים מיוונית עם מבוא והערות מאת ד"ר אלכסנדר שור. ירושלים, ראובן מס, תרצ"ה. העתק דיגיטלי באתר [http://www.daat.ac.il/daat/vl/tohen.asp?id=119 "דעת"].
*[https://web.archive.org/web/20090413214509/http://mcadams.posc.mu.edu/txt/ah/Persia/Behistun_txt.html כתובת ביסותון בתרגום לאנגלית]

==הערות שוליים==

קטגוריה:הממלכה האחמנית
קטגוריה:אחשדרפנים
מרים שפירא

מרים שפירא הייתה ראש ישיבה באלזס במאה ה-14, אם משפחת לוריא המפורסמת.

==ביוגרפיה==
נולדה לרב שלמה שפירא רבן של היילברון ולנדאו, בנו של רבי שמואל שפירא שהיה מרביץ תורה בעיר שפיירא ונכדו של רבי מתתיהו טרייביש רבה של פריז (בערך בשנת 1360).

לפי דברי השתדלן רבי יוסף מרוסהיים, היא נישאה לרב שמשון לוריא מוורמייזא שהיה ראש ישיבה בארפורט. לפי מגילת היוחסין שכתב נכד נכדה, רבי יוחנן לוריא, ונדפסה במהדורת פיורדא תקכ"ח של "שאלות ותשובות רש"ל", של צאצא מפורסם אחר שלה, רבי שלמה לוריא, הרי שרבי שמשון לוריא לא היה בעלה אלא בנה, ובנו רבי יחיאל היה אביו של רבי נתנאל סבו של רבי יוחנן לוריא, אך אפשר שנפלה טעות בהעתקת כתב היוחסין, וכך מסתבר לפי חשבון טווח השנים של הדמויות המוכרות.

כבת לרבנים ידועי שם, וצאצאית של רש"י, ובעלת היסטוריה משפחתית של נשים למדניות, כיהנה מרים שפירא כראש ישיבה, והרצתה שיעורים בתלמוד לפני בחורי ישיבתה. מטעמי צניעות הייתה מעבירה את השיעורים כשווילון מפריד בינה לבין שומעי לקחה, כך שיכלו לשמוע את קולה בלי להתבונן בה. לפי עדות שהועברה בעל פה ובכתב לידיו של רבי יוחנן לוריא, ונזכרת במקומות נוספים: (מגילת היוחסין בראש שו"ת רש"ל, פיורדא תקכ"ח). עדות דומה מצוטטת שם מפי המהרש"ל.

==לקריאה נוספת==
* שלמה אשכנזי, נשים למדניות (סקירה היסטורית), תל אביב: תבונה, תש"ב. עמ' כה-כז.
* שלמה אשכנזי, שתי נשים ששימשו ראשי ישיבה, בתוך דור דור ומנהגיו, תל אביב: דון, תשל"ז, עמ' 204–205.

==קישורים חיצוניים==
* 

==הערות שוליים==

קטגוריה:ראשי ישיבות בתפוצות
קטגוריה:נשים ביהדות
קטגוריה:יהדות אלזס
קטגוריה:משפחת לוריא
קטגוריה:רבניות
קטגוריה:אישים שחיו במאה ה-14
גיא אדלר (שחקן)

גיא אדלר על סט צילומי הסרט "ברקיע החמישי"
גיא אדלר (נולד ב-8 בנובמבר 1981) הוא שחקן ודוגמן ישראלי.

==ביוגרפיה==
אדלר הוא בוגר סל"ה - הסטודיו לאמנויות התיאטרון מיסודו של יורם לוינשטיין. הוא התחיל את הקריירה שלו כדוגמן למספר חברות אופנה כמו "פקטורי 54" ו"פרופר". אדלר שיחק במספר סרטים וסדרות טלוויזיה. ב-2005 לוהק לטלנובלה של הוט 3, "טלנובלה בע"מ", בה גילם את דמותו של רן. בשנת 2009 שיחק בסרטו של חיים בוזגלו, "כבוד", וכן שיחק גם בסדרה המבוססת על הסרט, "הכבוד של מרציאנו", ששודרה בשנת 2010 בערוץ 10.

בשנת 2010 שיחק בסרט הקולנוע "התגנבות יחידים", בתפקיד אבנר. בשנת 2012 גילם את דמותו של יוסף (דוצ'ה) בסרט "ברקיע החמישי". בשנת 2012 שיחק בסרט הטלוויזיה "שליטה מלאה". ב-2013 שיחק בסרט הקולנוע "מי מפחד מהזאב הרע", לצדם של ליאור אשכנזי, צחי גראד, רותם קינן, דובלה גליקמן ועוד.

הוא שיחק במספר מחזות. בתיאטרון הבימה שיחק במחזה "אם יש גן עדן". בתיאטרון אורנה פורת לילדים ולנוער שיחק במחזות "הנחשול" ו"הקסם של אורנה".

בשנת 2016 השתתף בסדרת הנעורים "סוסי פרא" בערוץ זום ללקוחות הוט.

בשנת 2022 השתתף בתפקיד אורח בתפקיד 'רמי' לשלושה פרקים בעונה השלישית של סדרת המתח "ג'ק ריאן" באמאזון פריים.

==חיים אישיים==
החל משנת 2012 הוא בזוגיות עם הדוגמנית האיטלקייה ולנטינה מיצ'טי, בשנת 2013 נולדה בתם הבכורה ובשנת 2016 נולדה בתם השנייה. אחותו היא הדוגמנית איזבל אדלר.

==קישורים חיצוניים==

* 

קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:דוגמנים ישראלים
קטגוריה:בוגרי סל"ה - הסטודיו לאמנויות התיאטרון מיסודו של יורם לוינשטיין
קטגוריה:ישראלים שנולדו ב-1981
לודוויג ורל

לודוויג ורל (בגרמנית: Ludwig Wörl; 1906, מינכן – 1967, מינכן) היה מתנגד הנאציזם, אסיר מחנות הריכוז הנאציים אושוויץ ודכאו, וחסיד אומות העולם מגרמניה.

==קורותיו בתקופת מלחמת העולם השנייה==
ורל היה נגר במקצועו. בשנת 1934 השתתף בהפצת עלונים במינכן, בהם תוארו התנאים הבלתי אנושיים במחנה הריכוז דכאו והובעה תביעה לשיפורם. ב-5 במאי 1934 נעצר ורל על ידי הגסטפו וזמן קצר לאחר מכן נשלח למחנה הריכוז דכאו. הוא מונה להיות Lagerälteste (אחראי מחנה) על בתי החולים במחנה, וניסה לרכוש ידע מקצועי בתחום הסיעודי ולהכשיר אסירים נוספים בתחום זה. בין היתר טיפל באחד ממנהיגי המפלגה הסוציאל-דמוקרטית של גרמניה, קורט שומכאר , שהיה אסור אף הוא עמו. בשנת 1940 התגרשו ורל ואשתו זה מזה.

באוגוסט 1942 הועבר ורל עם הרמן לנגביין מדכאו לאושוויץ, שם היה אסיר מספר 60363. עם הגעתו שררה במחנה מגפת טיפוס. הוא שובץ במחנה אושוויץ-מונוביץ וסייע בטיפול בחולים ובשיפור התנאים הסניטריים במחנה. הוא פעל נגד אסירים פליליים שניצלו את מעמדם בהיררכיית המחנה כדי להתעלל באסירים אחרים. הוא זייף נתונים ברשימות חולים כדי להציל חולים בסלקציות והציל רופאים יהודים מהרציחות בתאי הגזים. עקב פעילותו לטובת האסירים נכלא ורל למספר חודשים בבלוק 11.

במהלך צעדות המוות סייע ורל לאסירים להימלט. הוא הועבר למחנה מאוטהאוזן ושם שוחרר.
העץ לזכר חסיד אומות העולם לודוויג ורל ביד ושם

==לאחר מלחמת העולם השנייה==
ורל חזר למינכן. עקב נכות שקיבל בתקופת מאסרו (שנמשכה 11 שנים) לא יכול היה להמשיך לעבוד במקצועו. הוא הפך לראש ארגון אסירי אושוויץ לשעבר בגרמניה ופעל לשימור זכרם של אסירי מחנות הריכוז הגרמניים. ורל העיד במשפטי פרנקפורט שנערכו לאנשי צוות גרמניים שמילאו תפקידים במחנות הריכוז הנאציים. באוגוסט 1965 הוא כתב מכתב נזעם נגד הכוונה לטעת 50 עצים לכבודו של שליח גרמניה לשיחות עם ישראל, ד"ר קורט בירנבאך, שהיה חבר המפלגה הנאצית לתקופה קצרה בשנים 1933-1934.

==הנצחה==
בשנת 1963 הכיר יד ושם בוורל כחסיד אומות העולם. בשנת 1966 זכה לפרס על שם לאו בק. בשנת 1995 נקרא רחוב על שמו בעירו, מינכן.

==קישורים חיצוניים==

* [http://www.yadvashem.org/yv/he/exhibitions/flickers_of_light/ludwig_worl.asp לודוויג ורל] באתר יד ושם.
* [http://www.yadvashem.org/yv/he/exhibitions/righteous-auschwitz/kopel-boiman-testimony.asp מתוך עדותו של קופל בוימן באתר יד ושם.]

==הערות שוליים==

קטגוריה:גרמנים חסידי אומות העולם
קטגוריה:אסירים במחנה הריכוז אושוויץ
קטגוריה:אסירים במחנה הריכוז דכאו
קטגוריה:אסירים במחנה הריכוז מאוטהאוזן
קטגוריה:עדים במשפטי פושעי מלחמה במלחמת העולם השנייה
קטגוריה:זיכרון השואה
קטגוריה:מצילים בשואה: פולין
קטגוריה:נגרים
קטגוריה:גרמנים שנולדו ב-1906
קטגוריה:גרמנים שנפטרו ב-1967
טייטלבוים

טייטלבוים או טייטלבאום הוא שם משפחה יהודי אשכנזי. זוהי הגרסה היידית למילה הגרמנית "דטלבאום" (עץ התמר)

קטגוריה:שמות משפחה אשכנזיים
ג'ילט (ויומינג)

ג'ילט (באנגלית: Gillette) היא בירת מחוז קמפבל במדינת ויומינג בארצות הברית. ג'ילט שוכנת בין הרי ביגהורן במערב והגבעות השחורות במזרח, באגן נהר פאודר (Powder River Basin) בצפון-מזרח ויומינג. בעיר מתגוררים 29,087 תושבים (נכון ל-2010). המונומנט הלאומי מגדל השטן נמצא כשעת נסיעה מצפון-מזרח לג'ילט.

==היסטוריה==
ג'ילט נוסדה ב-6 בינואר 1892, כשנתיים לאחר שוויומינג נהפכה למדינה. העיר נקראה על שמו של אדוארד ג'ילט, שהיה סוקר באזור מטעם מסילת שיקגו, ברלינגטון וקווינסי (Chicago, Burlington and Quincy Railroad).

==תחבורה==
את העיר משרת נמל התעופה ג'ילט-מחוז קמפבל, הנמצא במרחק של כ-8 קילומטרים צפון-מערבית לעיר.

העיר נמצאת על המסלול של כביש בין-מדינתי 90, המקשר בין המדינות וושינגטון ומסצ'וסטס.

==קישורים חיצוניים==

* 
* 

==הערות שוליים==

קטגוריה:ויומינג: ערים
קטגוריה:יישובים שהוקמו ב-1892
עסמא בת מרוואן

עסמא (או: עצמאא) בת מרוואן (בערבית: عصماء بنت مروان) הייתה משוררת יהודייה בת המאה ה-7 לספירה.

==סיפור רציחתה של עסמא==
בחדית' מובא סיפורה של עסמא בת מרוואן, שהייתה בת השבט היהודי חטמה בחצי האי ערב, ונישאה לאחד מבני השבט. בתקופת התהוות האסלאם פרסמה שירים ששמו ללעג ולקלס את מוחמד ואת האסלאם, והיא נרצחה בעידוד מוחמד בידי אחד מבני שבטה שהתאסלם, עמיר בן עדי בן ח'רשה בן אומיה אל-ח'טמי () שהתגנב לאוהל משפחתה ודקר אותה למוות בעודה מניקה את הקטן שבבניה.

היסטוריונים מוסלמים מאוחרים מפקפקים באמינותו ההיסטורית של הסיפור.

==לקריאה נוספת==
* לאה זולוטרבסקי, שירת היהודים על אדמת ערב, הארץ, 5 ביוני 1936
* שלמה אשכנזי, נשים למדניות, תל אביב תש"ב, עמ' יט

==קישורים חיצוניים==
* 

קטגוריה:משוררים יהודים
קטגוריה:הרוגות התנקשויות
קטגוריה:קורבנות רצח באסיה
חשודה

חשודה היא מיני סדרת דרמת מתח ישראלית שיצר, כתב וביים בני פרדמן, העוקבת אחרי דפנה המתמודדת עם דרישת השוק האפור להתאבדות בעלה. הסדרה כללה 5 פרקים ושודרה החל מ-3 בפברואר עד 3 במרץ 2015 בערוץ 10.

== עלילה ==
חייה של דפנה צור (מלי לוי) מתהפכים כשהיא מגלה שבעלה עודד (רותם קינן) הסתבך עם חובות והעמיד את משפחתם בסכנת חיים. הסדרה מחולקת לשני צירי זמן - לפני ואחרי רציחת בעלה. היא נכנסת למרוץ נגד הזמן ומוצאת את עצמה כחשודה העיקרית בחקירה משטרתית של רצח בעלה בהובלתו של החוקר רומי דור (דרור קרן).

== סקירת סדרה ==

=== פרקים ===
{| class="wikitable plainrowheaders" style="text-align:center;"
! scope="col" style="background:#97073C; color:#FFF;" |מספרפרק
! scope="col" style="background:#97073C; color:#FFF;" |
! scope="col" style="background:#97073C; color:#FFF;" |מקורי
! scope="col" style="background:#97073C; color:#FFF;" |מדרוג
! scope="col" style="background:#97073C; color:#FFF;" |מקור
|-
| style="background:#EAECF0;" | 1
|
|
|3.7%
|
|-
| style="background:#EAECF0;" | 2
|נואפת
|
|6.3%
|
|-
| style="background:#EAECF0;" | 3
|פרמיירה
|
|4.3%
|
|-
| style="background:#EAECF0;" | 4
|
|
|4.5%
|
|-
| style="background:#EAECF0;" | 5
|
|
|4.6%
|
|}

== צוות השחקנים ==
{| class="wikitable"
|-
! שחקן !! דמות !! תיאור הדמות
|-
| מלי לוי || דפנה צור || עורכת דין קשוחה שמעולם לא הפסידה בתיק
|-
| רותם קינן || עודד צור || בעל חנות שהסתבך עם השוק האפור
|-
| דרור קרן || רומי דור || חוקר ממרחב ציון של משטרת מחוז ירושלים
|-
| יגאל נאור || מוקי זקן || מלווה בריבית
|-
| מיכאל הנגבי || אייזיק אברמסון || עורך דין אלמן
|-
| יערה פלציג || נופר צור || אחותו של עודד
|-
| עידית טפרסון || ג'ודי בן עמי || אמה של דפנה
|-
| אורי פפר || משה צ'צ'יק || שותפו של עודד צור
|-
| דני גבע || אמיר אייזקס || חוקר פרטי
|-
| חיים זנאתי || מייק || בנו הגדול של מוקי
|-
| עידו מוסרי || בנג'י || בנו הקטן של מוקי
|}

== הפקה ==
הסדרה הוצגה תחילה כסרט קולנוע בשם "התאבדות" ונכתבה על ידי בני פרדמן. הסדרה צולמה בירושלים והופקה על ידי קרן הקולנוע הישראלי והמיזם לקולנוע וטלוויזיה בירושלים של הרשות לפיתוח ירושלים והקרן החדשה לקולנוע וטלוויזיה. 

==קישורים חיצוניים==
כתבות ומידע:
* 

ביקורות:
* 
* 
* 
*

==הערות שוליים==

קטגוריה:סדרות טלוויזיה ישראליות
קטגוריה:סדרות דרמת מתח ישראליות
קטגוריה:מיני-סדרות טלוויזיה
קטגוריה:סדרות טלוויזיה ישראליות שעלו לשידור בשנות ה-2010
קטגוריה:ערוץ עשר: תוכניות וסדרות
לוק גריימס

לוק טימותי גריימס (באנגלית: Luke Timothy Grimes; נולד ב-21 בינואר 1984) הוא שחקן אמריקאי. מוכר בזכות תפקידו בתור מארק אלן לי <small>(אנ')</small> בסרט "צלף אמריקאי", בתור אליוט גריי בסדרת הסרטים "חמישים גוונים של אפור" ובזכות הופעתו בסדרה "אחים ואחיות" ובשל תפקידו בסדרת הטלוויזיה "ילוסטון".

==ביוגרפיה==
גריימס נולד בעיר דייטון שבאוהיו ולמד משחק באקדמיה האמריקאית לאומנויות הדרמה שבניו יורק.

== קריירה ==
החל את הקריירה שלו כשחקן בסרטים "כל הבנים אוהבים את מנדי ליין" (2006), "ההתנקשות בנשיא בית הספר" (2008), ובסדרת הדרמה "אחים ואחיות" בתפקיד ריאן לאפארטי. ב-2012 השתתף בסרט הפעולה "חטופה 2" בתור ג'יימי החבר של קים מילס (מגי גרייס). ב-2014 הופיע גריימס בדרמת המלחמה של קלינט איסטווד "צלף אמריקאי" בתפקיד לוחם אריות הים מארק לי. ב-2015 שיחק גריימס בדרמה "חמישים גוונים של אפור" בתפקיד אליוט אחיו של כריסטיאן גריי (ג'יימי דורנן).

בשנת 2016 יצא סרט הפעולה "שבעת המופלאים" שם הוא שיחק לצידם של דנזל וושינגטון, אית'ן הוק, כריס פראט והיילי בנט. 

בשנת 2017 שיחק בסרט ההמשך "חמישים גוונים של אופל", ובהמשכו "חמישים גוונים של שחרור" מ-2018. 

החל משנת 2018 מגלם את דמותו של קייס דאטון בסדרת הטלוויזיה "ילוסטון" לצידו של קווין קוסטנר.

בשנת 2023 הופיע בתפקיד ראשי בסרט "מבוא לאושר".

== חיים אישיים ==
בנובמבר 2018 נישא גריימס לדוגמנית הברזילאית ביאנקה רודריגז. 

== פילמוגרפיה ==

=== קולנוע ===
{| class="wikitable"
|+
!שנה
!סרט
!תפקיד
!הערות
|-
|2006
|כל הבנים אוהבים את מנדי ליין
|ג'ייק
|
|-
|2007
|War Eagle, Arkansas
|אנוך
|
|-
|2008
|התנקשות בנשיא בית הספר
|מרלון פיאזה
|
|-
|2010
|Shit Year
|הארווי ווסט
|
|-
|2012
|חטופה 2
|ג'יימי
|
|-
| rowspan="2" |2013
|The Wait
|בן
|
|-
|Stars
|אוון
|
|-
| rowspan="2" |2014
|Squatters
|מייקל סילברמן
|
|-
|צלף אמריקאי
|מארק אלן לי <small>(אנ')</small>
|
|-
| rowspan="3" |2015
|חמישים גוונים של אפור
|אליוט גריי
|
|-
|לאהוב אותה
|טוד בלקין
|
|-
|Forever 
|צ'ארלי
|
|-
| rowspan="3" |2016
|Shangri-La Suite
|ג'ק בלובלאד
|
|-
|Manhattan Undying
|מקס
|
|-
|שבעת המופלאים
|טדי קיו
|
|-
| rowspan="2" |2017
|חמישים גוונים של אופל
|אליוט גריי
|
|-
|כריסמס באל קמינו
|אריק רות'
|
|-
|2018
|חמישים גוונים של שחרור
|אליוט גריי
|
|-
|2019
|Into the Ashes
|ניק ברנר
|
|-
|2023
|מבוא לאושר
|ג'ייק
|
|-
|TBA
|אדינגטון
|
|
|}

=== טלוויזיה ===
{| class="wikitable"
|+
!שנה
!סדרה
!תפקיד
!הערות
|-
|2009–2010
|אחים ואחיות
|ריאן לפרטי
|תפקיד אורח (עונה 3)
תפקיד ראשי (עונה 4); 22 פרקים
|-
|2012
|Outlaw Country 
|אלי לרקין
|סרט טלוויזיה של FX
|-
|2013
|דם אמיתי
|ג'יימס
|6 פרקים
|-
|2018–הווה
|ילוסטון
|קייס דאטון
|תפקיד ראשי (4 עונות); 39 פרקים
|}

== קישורים חיצוניים ==

קטגוריה:שחקני קולנוע וטלוויזיה אמריקאים
קטגוריה:בוגרי האקדמיה האמריקאית לאמנויות הדרמה
קטגוריה:אמריקאים שנולדו ב-1984
קליין גרינהורן

קליין גרינהורן (בגרמנית Klein Grünhorn) הוא הר ברכס האלפים הברניים המתנשא לגובה של 3,913 מטר מעל פני הים, וממוקם בקנטון ואלה בשווייץ.

==גאוגרפיה==
הקליין גרינהורן הוא חלק מהרכס המפריד בין הקרחונים אלטש ופישר באזור אתר המורשת העולמית יונגפראו-אלטש-ביטשהורן, וממוקם בו בין ההרים גרוס גרינהורן מדרום וההינטר פישרהורן מצפון.

==קישורים חיצוניים==

* [http://www.hikr.org/dir/Klein_Gr%C3%BCnhorn_2269/ קליין גרינהורן באתר Hikr]

קטגוריה:האלפים הברניים
קטגוריה:יונגפראו-אלטש-ביטשהורן
קטגוריה:ואלה: הרים
בטי סמית

בטי סמית (באנגלית: Betty Smith; 15 בדצמבר 1896 – 17 בינואר 1972) הייתה סופרת אמריקאית.

==חייה==
בטי סמית נולדה בברוקלין, ניו יורק להורים מהגרים מגרמניה. היא גדלה בעוני בשכונת ויליאמסבורג בברוקלין ולמדה בבית ספר תיכון לבנות. חוויות אלה מילדותה ומנעוריה שימשו בסיס לספרה הראשון, אילן גדל בברוקלין, שיצא לאור בשנת 1943.

אחרי נישואיה לג'ורג' ה. א. סמית, גם הוא בן ברוקלין, עברה עמו לאן ארבור שבמישיגן, שם למד משפטים באוניברסיטת מישיגן. בשנים אלה ילדה שתי בנות וחיכתה עד שהגיעו לגיל בית-ספר כדי להשלים את השכלתה הגבוהה. אף כי לא סיימה את בית הספר התיכון, התירה לה האוניברסיטה להירשם כסטודנטית. בלימודיה ליטשה את כישוריה בעיתונאות, ספרות, כתיבה ודרמה וזכתה בפרס אוורי הופווד היוקרתי. 

בשנת 1938 התגרשה מבעלה ועברה לצ'אפל היל, צפון קרוליינה, שם נישאה לג'וזף ג'ונס בשנת 1943, השנה שבה יצא לאור ספרה "אילן גדל בברוקלין". היא חברה לג'ורג' אבוט בכתיבת הלברית לעיבוד למחזמר באותו שם, משנת 1951. לאורך כל חייה עבדה סמית כמחזאית, ועל כך קיבלה פרסים ומענקים רבים, בהם מענק רוקפלר ומענק מגילדת המחזאים על עבודתה בתחום הדרמה.

בטי סמית מתה ב-17 בינואר 1972, בגיל 75, מדלקת ריאות, בשלטון, קונטיקט.

==ספריה==
* "אילן גדל בברוקלין" (A Tree Grows in Brooklyn) 1943
* "מחר יהיה טוב יותר" (Tomorrow Will Be Better) 1947
* "Maggie-Now" 1958
* "פריחת הלבבות" "Joy in the Morning" 1963

==ספריה שתורגמו לעברית==
* אילן גדל בברוקלין תרגם עמיהוד תבור, נ' טברסקי, תל אביב, תש"ז
::*אילן גדל בברוקלין תרגמה טובה קשת, עמיהוד תבור, הוצאת אור עם, תל אביב, תשמ"ח

* מחר יהיה טוב יותר, תרגם יצחק אחימן, נ' טברסקי, תל אביב, תש"י
::* מחר יהיה טוב יותר, תרגמה דגנית דיצ'ק, הוצאת אור עם, תל אביב, תשמ"ט

*פריחת הלבבות, תרגם מאיר ויזלטיר, הוצאת מ. מזרחי, תל אביב, 1969 (ובמהדורה נוספת – 1987)

==עיבודים לקולנוע==
* "אילן גדל בברוקלין", במאי אליה קאזאן, שחקנים ראשיים: ג'יימס דאן, ג'ואן בלונדל ודורותי מקגוויר, 1945 
* "פריחת הלבבות", במאי אלכס סגל, שחקנים ראשיים ג'ורג' צ'מברלין ואיבט מימייה, 1965

==קישורים חיצוניים==

* 
* 

קטגוריה:ניו יורק: אישים
קטגוריה:סופרות אמריקאיות
קטגוריה:סופרים אמריקאים
קטגוריה:מחזאיות אמריקאיות
קטגוריה:מחזאים אמריקאים
קטגוריה:בוגרות אוניברסיטת מישיגן
קטגוריה:בוגרי אוניברסיטת מישיגן
קטגוריה:אמריקאיות שנולדו ב-1896
קטגוריה:אמריקאים שנולדו ב-1896
קטגוריה:אמריקאיות שנפטרו ב-1972
קטגוריה:אמריקאים שנפטרו ב-1972
דיוס

דיוס (ביוונית: Δῖος; בלטינית: Dius) היה היסטוריון פיניקי-יווני, ככל הנראה בן העיר צור. על חייו לא ידוע דבר, אולם על פי יוסף בן מתתיהו, נחשב דיוס ל"איש נאמן בכתיבת דברי ימי כנען" (פיניקיה).

== יצירתו ==
יצירתו של דיוס עסקה ככל הנראה בתולדות הפיניקים. שרד ממנה קטע אחד מצוטט בשני ספריו של יוסף בן מתתיהו, נגד אפיון וקדמוניות היהודים:

תוכן הקטע המצוטט אצל יוספוס תואם ברובו לתוכן הקטע המצוטט על ידו מתוך חיבורו של מנאנדרוס מאפסוס. ב"נגד אפיון" חיבורו של דיוס מוזכר לפני חיבורו של מנאנדרוס בתור העדות העתיקה ביותר שנמצאת במקורות הפיניקיים לקדמוניות האומה היהודית. ב"קדמוניות היהודים" לעומת זאת, הסדר הפוך.

== לקריאה נוספת ==
* M. Stern, Greek and Latin Authors on Jews and Judaism, Jerusalem, 1976, Vol. I, XXI. Dius, pp. 123-125

== הערות שוליים ==

קטגוריה:צור
קטגוריה:פיניקים
קטגוריה:היסטוריונים מן העת העתיקה
בניין ברוד אקסצ'יינג'

בניין ברוד אקסצ'יינג (באנגלית: Broad Exchange Building) הוא גורד שחקים הממוקם ברחוב ברוד 25, מנהטן, ניו יורק, ארצות הברית. הוא תוכנן על ידי משרד האדריכלים קלינטון וראסל (Clinton & Russell) ונבנה בשנת 1900.

==היסטוריה==
בניין ברוד אקסצ'יינג' נבנה בשנת 1900 לטובת משרדי חברת פיין וובר (Paine Webber). הוא מושכן בשנת 1909 תמורת 3.5 מיליון דולר אמריקאי.

בשנת 1997 שופץ והוסב מבניין משרדים לבניין מגורים בעל 347 דירות יוקרה.

בשנת 2005 נרכש תמורת 200 מיליון דולר אמריקאי.

==ראו גם==
* גורדי שחקים מוקדמים

==קישורים חיצוניים==

==הערות שוליים==

ברוד אקסצ'יינג'
קטגוריה:רחוב ברוד
קטגוריה:מנהטן תחתית